SKRIFTLIG FORESPØRGSEL E-3049/01

af Alexandros Alavanos (GUE/NGL) til Kommissionen

(5. november 2001)

Om: Kontrol med arbejdstagernes sikkerhed og sundhed

Kommissionens svar på min forespørgsel E-0906/01(1) om kontrol med henblik på forbedring af arbejdstagernes sikkerhed og sundhed indeholder en tabel, hvoraf det fremgår, at Grækenland har gjort den ringeste indsats for at føre kontrol, og at der er iværksat sanktioner mod 55 virksomheder.

Eftersom dette problem stadigvæk er akut, og kontrollen stadig mangelfuld, bedes Kommissionen besvare følgende:

1. Hvilke anklager er der rejst mod de ovennævnte virksomheder? Er der iværksat sanktioner? Af hvilken art?

2. Hvilke foranstaltninger vil Kommissionen træffe med henblik på at forøge og effektivisere kontrollen med virksomhederne i Grækenland?

(1) EFT C 340 E af 4.12.2001, s. 119.

Samlet svarafgivet på Kommissionens vegne af Anna Diamantopouloupå skriftlige forespørgsler E-3049/01 og E-3050/01

(6. december 2001)

Kommissionen ønsker at understrege, at det er umuligt at foretage en tilbundsgående vurdering af så komplekse spørgsmål, som der er tale om i forbindelse med driften af en kontrol- og tilsynsordning af passende karakter, som medlemsstaterne skal indføre i henhold til artikel 4, stk. 2, i Rådets direktiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet(1), uden at få fuldstændige og detaljerede oplysninger om de påståede mangler i den græske kontrol- og tilsynsordning.

Med henblik herpå har Kommissionen sendt en skrivelse til den græske regering, hvori den anmoder om oplysninger om gennemførelsen af foranstaltninger til forbedring af arbejdstagernes sikkerhed og sundhed under arbejdet. Som svar på denne skrivelse fremsendte den græske regering forskellige oplysninger, som dog skal suppleres med andre, for at Kommissionen kan blive i stand til at kontrollere de græske myndigheders kontrol- og tilsynsordning. En supplerende skrivelse herom blev sendt til den græske regering den 2. august 2001. Blandt de oplysninger, der blev anmodet om, var statistikker om antallet af retssager på området sundhed og sikkerhed på arbejdspladsen og de pågældende domme, yderligere oplysninger om arbejdstilsynets arbejdsmetoder (f.eks. hvordan arbejdstilsynet udvælger de virksomheder, der skal kontrolleres, hvordan tilsynsbesøgene gennemføres, om der findes en ordning for opfølgning af tilsynsbesøgene og de foranstaltninger, der træffes efter tilsynsbesøgene, osv.) samt en detaljeret beskrivelse af arbejdstilsynets interne kontrol. Det ærede medlems spørgsmål om anklager rejst mod virksomhederne og sanktioner og disses art er en del af de oplysninger, Kommissionen anmodede om i denne skrivelse til de græske myndigheder.

De græske myndigheder svarede i en skrivelse af 9. november 2001. Kommissionen analyserer i øjeblikket dette svar. Den vil under alle omstændigheder træffe passende foranstaltninger på grundlag af resultatet af denne analyse.

Klageren er blevet oplyst om sagens udvikling ved skrivelse af 1. august 2001, som det ærede medlem henviser til. I denne skrivelse blev klageren ligeledes opfordret til at meddele eventuelle yderligere oplysninger.

(1) EFT L 183 af 29.6.1989.